**Урок по български език – ІI клас**

*Преподавател: Дорина Братанова, главен учител за начален етап*

*в ОУ”П.Р.Славейков”– гр. Ямбол*

*23.02.2017 г.*

*Тема:* **Глагол. Упражнение**

*/Стр.47 от учебника по Български език, Т. Борисова, изд. Булвест 2000, София 2010г./*

*Цели на урока:*

Ученикът осмисля, затвърдява и задълбочава знанията си за глагола като част на речта.

Открива глагола сред другите части на речта и в изречение.

Учи се да формулира, систематизира и споделя знанията си.

Подрежда думи в изречения и изречения в текст.

Открива умалителни съществителни имена в текст.

Образува глаголи от съществителни имена и съществителни имена от глаголи.

Допълва изречения с подходящ глагол.

Подбира подходящо заглавие на текст.

Открива грешките си и ги коригира.

Спазва правилата за работа в екип.

*Вид на урока:*

За затвърдяване (урокът е упражнителен след запознаване с глагола като част на речта)

*Материали:*

* листчета с думи за всеки ученик – съществителни, прилагателни, глаголи;
* материали за всяка група – текст с липсващи думи и думи на листчета, залепени на различни места в стаята;
* карти с думи за игра в групите;
* мултимедийна презентация.

*Ход на урока:*

1. Организация на класа за работа и припомняне на правилата за работа в екип.
2. Проверка на домашната работа – чрез презентация.

Поставена е задача към текста, който изучават в момента по литература – „Пожарът” от Г. Константинов - да подредят думи в колонки според въпросите, на които отговарят, и според вида им като части на речта.

Извършва се колективна проверка на домашните работи.

Припомнят си как се наричат тези думи като части на речта (съществителни имена, прилагателни имена и глаголи).

1. Пред всеки ученик има листче с дума – една от изучените части на речта. Учениците излизат на дъската, като групират думите си по род и число, образуват словосъчетания от съществителни имена и прилагателни, които го поясняват. (*Листчетата се прибират в джобчета на дъската, за да се използват отново при затвърдяване на частите на речта и при темите за образуване на изречения.)* Накрая излизат на дъската децата, които не са участвали, защото думите им не са съществително или прилагателно име.

Прочитат ги и определят какви са те като части на речта? ( Глаголи.)

1. Поставя се темата:
* Този час ще се упражним да откриваме още по-уверено глаголите сред другите части на речта.
1. - Какво знаем за глаголите? (колективно формулират изученото за глагола във вид на изречения: 1. Глаголът означава действие или състояние. 2. Открива се с въпросите: „Какво прави? Какво правят?” и след това споделят тихо по двойки)
2. - Щом знаете всичко това за глагола, опитайте се да се справите самостоятелно с упр.1 в учебника. Запишете си глаголите. (Проверка на екрана).
3. Работа по групи – Игра на карти
* Коя група първа ще сглоби изречения от думите, написани на картите?
* Как бихте озаглавили получения текст?
1. Фронтална работа – Допълване на глаголи в стихотворение. Да се препишат само глаголите.

Допълнителна задача за бързите: Да открият умалителни съществителни имена в текста.

1. Задача за самостоятелна работа - От съществителни имена да образуват глаголи и да ги запишат в тетрадките. *(Тази задача подготвя учениците за самостоятелно изпълнение на част от домашната работа в учебната тетрадка – стр.9/упр.2).*

Допълнителна задача за бързите: - От глаголи да образуват съществителни имена.

Проверка на задачата на екрана.

1. Физминутка – *Игра „Направи това”* – Учителят казва глаголи, учениците показват действията (стани, подскочи, пиши, спи и др.)
2. Работа по групи

Пред всяка група има част от текст с липсващ глагол. Да допълнят изреченията като използват глаголите, написани на листчета и залепени на различни места из класната стая.

Всяка група представя изреченията, които са се образували. Получава се текст – „Пролет в гората”, съчинение на дете от 2 клас. (*Текстът се сглобява на табло за ползване при предстоящата тема по развитие на речта – съчинение-описание на пролетта.)*

1. Обобщение на наученото и преценка на работата в часа.
2. Поставяне на домашна работа – в учебна тетрадка №3, стр.9.